title: Komission täytäntöönpanoasetus (EU) 2021/520, annettu 24 päivänä maaliskuuta 2021, Euroopan parlamentin ja neuvoston asetuksen (EU) 2016/429 soveltamissäännöistä tiettyjen pidettävien maaeläinten jäljitettäv)yyden osalta (ETA:n kannalta merkityksellinen teksti)

text:
                  25.3.2021

                  FI

                  Euroopan unionin virallinen lehti

                  L 104/39

         KOMISSION TÄYTÄNTÖÖNPANOASETUS (EU) 2021/520,
         annettu 24 päivänä maaliskuuta 2021,
         Euroopan parlamentin ja neuvoston asetuksen (EU) 2016/429 soveltamissäännöistä tiettyjen pidettävien maaeläinten jäljitettäv)yyden osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1) ja erityisesti sen 120 artiklan 1 kohdan ja 120 artiklan 2 kohdan c, d ja f alakohdan
         sekä katsoo seuraavaa:

                     (1)

                     Asetuksessa (EU) 2016/429 vahvistetaan pidettäviin maaeläimiin, sukusoluihin ja alkioihin sovellettavat jäljitettävyysvaatimukset ja siirretään komissiolle valta antaa tältä osin täytäntöönpanosäädöksiä.

                     (2)

                     Komission delegoidulla asetuksella (EU) 2019/2035 (2) täydennetään asetusta (EU) 2016/429 vahvistamalla pidettävien maaeläimien ja siitosmunien jäljitettävyyttä koskevat yksityiskohtaiset säännöt.

                     (3)

                     Jotta voidaan varmistaa asetuksessa (EU) 2016/429 ja delegoidussa asetuksessa (EU) 2019/2035 vahvistettujen jäljitettävyyssääntöjen yhdenmukainen soveltaminen unionissa, tällä asetuksella olisi hyväksyttävä tiettyjä sääntöjä.

                     (4)

                     Asetuksen (EU) 2016/429 112, 113 ja 115 artiklassa säädetään nauta-, lammas-, vuohi- ja sikaeläimiin kuuluvia eläimiä pitävien toimijoiden velvollisuudesta toimittaa eläimiään koskevat tiedot kyseisen asetuksen 109 artiklan 1 kohdan mukaisesti perustettuihin atk-pohjaisiin tietokantoihin. Sen varmistamiseksi, että kaikki päivitykset toimitetaan kyseisiin tietokantoihin säännöllisesti, tässä asetuksessa on tarpeen täsmentää määräajat kyseisten tietojen toimittamiselle.

                     (5)

                     Pidettäviä nauta-, lammas-, vuohi- ja sikaeläimiä pitävien toimijoiden toimittamien omia eläimiään ja pitopaikkojaan koskevien tietojen olisi oltava toimijoiden saatavilla tietojen toimittamisen jälkeen. Tässä asetuksessa olisi vahvistettava asetuksen (EU) 2016/429 109 artiklan 1 kohdan mukaisesti perustettuihin atk-pohjaisiin tietokantoihin sisältyvien tietojen yhdenmukaista saatavuutta koskevat säännöt.

                     (6)

                     Lisäksi tässä asetuksessa olisi vahvistettava pidettäviä nauta-, lammas-, vuohi- ja sikaeläimiä koskevien atk-pohjaisten tietokantojen teknisiä ja toiminnallisia yksityiskohtia ja esitysmuotoja, jotta voidaan varmistaa tietokantojen vertailukelpoisuus koko unionissa.

                     (7)

                     Jäsenvaltioiden välinen sähköinen tietojenvaihto voi asetuksen (EU) 2016/429 110 artiklan 1 kohdan b alakohdassa ja 112 artiklan b alakohdassa säädetyin edellytyksin korvata nautaeläimiä koskevien tunnistusasiakirjojen antamisen, kun kyseisiä eläimiä siirretään jäsenvaltioiden välillä. Komission perustama BOVEX-käytäntö on suunniteltu nautaeläimiä koskevaan sähköiseen tiedonvaihtoon jäsenvaltioiden atk-pohjaisten tietokantojen välillä. Komission olisi tunnustettava jäsenvaltioiden atk-pohjaisten tietokantojen välisen sähköisen tietojenvaihdon täysi toimivuus tämän käytännön mukaisesti.

                     (8)

                     Eri maaeläinlajeilla, erityisesti pidettävillä nauta-, lammas-, vuohi-, sika-, kameli- ja hirvieläimillä sekä pidettävillä papukaijoilla käytettävät tunnistimet määritetään delegoidussa asetuksessa (EU) 2019/2035, ja näiden tunnistimien tekniset eritelmät olisi vahvistettava tässä asetuksessa.

                     (9)

                     Delegoidussa asetuksessa (EU) 2019/2035 vahvistetaan pidettävien nauta-, lammas-, vuohi-, sika-, kameli- ja hirvieläinten ja pidettävien papukaijojen elektronisia tunnisteita koskevat vaatimukset. Sen jäsenvaltion toimivaltaisen viranomaisen, jossa eläimiä pidetään, olisi hyväksyttävä tällaiset elektroniset tunnisteet. Jotta voidaan varmistaa elektronisten tunnisteiden luettavuus siirrettäessä eläimiä jäsenvaltiosta toiseen, tässä asetuksessa olisi vahvistettava säännöt ja edellytykset, joiden mukaisesti toimivaltainen viranomainen voi hyväksyä elektroniset tunnisteet. Hyväksynnöissä olisi otettava huomioon myös asiaankuuluvat ISO/IEC-standardit.

                     (10)

                     Jotta varmistetaan tunnistamisen ja jäljitettävyyden yhdenmukainen soveltaminen kaikkialla unionissa, tunnistimien kiinnittämistä pidettäviin nauta-, lammas-, vuohi-, sika-, kameli- ja hirvieläimiin ja pidettäviin papukaijoihin koskevat määräajat olisi vahvistettava tässä asetuksessa.

                     (11)

                     Jäljitettävyyttä koskeviin unionin sääntöihin sisältyy asetuksen (EU) 2016/429 soveltamispäivään saakka erilaisia poikkeuksia tunnistus- ja rekisteröintijärjestelmästä joidenkin eläinluokkien, kuten laajaperäisissä kasvatusolosuhteissa pidettävien eläinten, osalta. On aiheellista tarkistaa kyseisiä sääntöjä ja soveltaa tasapainoista ja yhdenmukaista lähestymistapaa tunnistus- ja rekisteröintijärjestelmästä tehtäviin poikkeuksiin ottaen huomioon toisaalta asiaan liittyvät riskit ja toisaalta toimenpiteiden oikeasuhteisuus ja tehokkuus. Sen vuoksi tässä asetuksessa olisi vahvistettava tämän lähestymistavan mukaiset uudet säännöt.

                     (12)

                     On olennaisen tärkeää säilyttää pidettävien nauta-, lammas-, vuohi-, sika-, kameli- ja hirvieläinten ja pidettävien papukaijojen täysi jäljitettävyys kaikkina aikoina ja välttää kaikki jäljitettävyyttä mahdollisesti vaarantavat toimet. Tunnistimen poistaminen, muuttaminen ja korvaaminen ovat toimia, jotka voivat vaarantaa jäljitettävyyden. Siksi nämä toimet saa suorittaa vasta, kun toimivaltainen viranomainen on antanut toimijoille siihen luvan. Delegoidussa asetuksessa (EU) 2019/2035 vahvistetaan tiettyjä poistamista, muuttamista ja korvaamista koskevia sääntöjä. Tiettyjen näkökohtien, kuten toimien määräaikojen, täsmentämiseksi tarvitaan kyseisiä toimia koskevia täydentäviä säännöksiä, jotka olisi vahvistettava tässä asetuksessa.

                     (13)

                     Jotta voidaan varmistaa sujuva siirtyminen uuteen oikeudelliseen kehykseen, jäsenvaltioiden toimijoiden olisi voitava jatkaa niiden tunnistimien käyttöä, jotka on hyväksytty ennen 21 päivää huhtikuuta 2021 Euroopan parlamentin ja neuvoston asetuksen (EY) N:o 1760/2000 (3), neuvoston asetuksen (EY) N:o 21/2004 (4) ja neuvoston direktiivin 2008/71/EY (5) mukaisesti sekä mainittujen asetusten ja mainitun direktiivin nojalla annettujen säädösten mukaisesti, siirtymäaikana, joka saa olla enintään kaksi vuotta tämän asetuksen soveltamispäivästä.

                     (14)

                     Koska asetusta (EU) 2016/429 sovelletaan 21 päivästä huhtikuuta 2021, myös tätä asetusta olisi sovellettava kyseisestä päivästä.

                     (15)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:
         1 LUKU

            YLEISET SÄÄNNÖKSET

            1 artikla
            Kohde ja soveltamisala
            Tässä asetuksessa vahvistetaan säännöt, jotka koskevat seuraavia:

                        1)

                        määräajat, joissa toimijoiden on toimitettava tiedot pidettävien nauta-, lammas-, vuohi- ja sikaeläinten rekisteröimiseksi atk-pohjaisiin tietokantoihin,

                        2)

                        pidettävien nauta-, lammas-, vuohi- ja sikaeläinten atk-pohjaisiin tietokantoihin sisältyvien tietojen yhdenmukainen saatavuus ja tällaisten tietokantojen tekniset eritelmät ja toimintasäännöt,

                        3)

                        tekniset edellytykset ja menettelyt, jotka koskevat pidettävien nautaeläinten sähköisten tietojen vaihtoa jäsenvaltioiden atk-pohjaisten tietokantojen välillä, ja tiedonvaihtojärjestelmän täyden toimivuuden tunnustaminen,

                        4)

                        pidettävien nauta-, lammas-, vuohi-, sika-, kameli- ja hirvieläinten tunnistimien tekniset eritelmät, muodot ja malli,

                        5)

                        pidettävien papukaijojen tunnistimien tekniset vaatimukset,

                        6)

                        määräajat tunnistimien kiinnittämiselle pidettäviin nauta-, lammas-, vuohi-, sika-, kameli- ja hirvieläimiin, jotka ovat syntyneet unionissa, tai niiden unioniin tulon jälkeen,

                        7)

                        pidettävien nauta-, lammas-, vuohi-, sika-, kameli- ja hirvieläinten tunnistuskoodin rakenne,

                        8)

                        pidettävien nauta-, lammas-, vuohi-, sika-, kameli- ja hirvieläinten tunnistimien poistaminen, muuttaminen ja korvaaminen sekä tällaisten toimien määräajat,

                        9)

                        tunnistimia koskevat siirtymätoimenpiteet.

            2 artikla
            Määritelmät
            Tässä asetuksessa sovelletaan delegoidun asetuksen (EU) 2019/2035 2 artiklassa vahvistettuja määritelmiä.

         2 LUKU

            ATK-POHJAISET TIETOKANNAT

            3 artikla
            Määräajat ja menettelyt, joiden mukaisesti toimijoiden on toimitettava tiedot pidettävien nauta-, lammas-, vuohi- ja sikaeläinten rekisteröimiseksi

               1.   Nauta-, lammas-, vuohi- ja sikaeläimiä pitävien toimijoiden on toimitettava asetuksen (EU) 2016/429 112 artiklan d kohdassa tarkoitettuja siirtoja, syntymiä ja kuolemia sekä mainitun asetuksen 113 artiklan 1 kohdan c alakohdassa ja delegoidun asetuksen (EU) 2019/2035 56 artiklan b alakohdassa tarkoitettuja siirtoja koskevat tiedot kyseisiä lajeja varten perustettuihin atk-pohjaisiin tietokantoihin rekisteröintiä varten jäsenvaltioiden tietojen toimittamiselle asettamassa määräajassa. Tietojen toimittamisen määräaika on enintään seitsemän päivää eläimen siirrosta, syntymästä tai kuolemasta.

               2.   Määritettäessä syntymää koskevien tietojen toimittamisen enimmäisaikaa jäsenvaltiot voivat käyttää päivää, jona tunnistin kiinnitetään eläimeen, asianomaisen määräajan alkamisajankohtana edellyttäen, että kyseisen päivämäärän ja eläimen syntymäajan välillä ei ole sekaannuksen vaaraa.

               3.   Poiketen siitä, mitä 1 kohdassa säädetään, toimivaltainen viranomainen voi pidentää 1 kohdassa tarkoitettua siirtoja koskevien tietojen toimittamiselle asetettua enimmäisaikaa enintään 14 päivään silloin, kun nautaeläimiä siirretään saman jäsenvaltion alueella alkuperäpitopaikasta vuoristoalueilla sijaitseviin rekisteröityihin laidunpitopaikkoihin laiduntamista varten. Toimivaltainen viranomainen voi päättää hyväksyä rekisteröityihin laidunpitopaikkoihin siirrettävien nautaeläinten luettelot, jotka on saatu kyseisten pitopaikkojen toimijoilta. Luetteloissa on oltava:

                           a)

                           rekisteröidyn laidunpitopaikan yksilöllinen rekisterinumero,

                           b)

                           eläinten tunnistuskoodi,

                           c)

                           alkuperäpitopaikan yksilöllinen rekisterinumero,

                           d)

                           eläinten saapumispäivä rekisteröityyn laidunpitopaikkaan,

                           e)

                           eläinten ennakoitu lähtöpäivä rekisteröidystä laidunpitopaikasta.

            4 artikla
            Pidettävien nauta-, lammas-, vuohi- ja sikaeläinten atk-pohjaisiin tietokantoihin sisältyvien tietojen yhdenmukainen saatavuus
            Jäsenvaltioiden on varmistettava, että nauta-, lammas-, vuohi- ja sikaeläimiä pitävillä toimijoilla on pyynnöstä ja maksutta käytettävissään ainakin lukuoikeus asetuksen (EU) 2016/429 109 artiklan 1 kohdan a–c kohdassa tarkoitettujen atk-pohjaisten tietokantojen sisältämiin pitopaikkojaan koskeviin vähimmäistietoihin.

            5 artikla
            Pidettävien nauta-, lammas-, vuohi- ja sikaeläinten atk-pohjaisten tietokantojen tekniset eritelmät
            Jäsenvaltioiden on varmistettava, että asetuksen (EU) 2016/429 109 artiklan 1 kohdan a–c alakohdassa tarkoitetut pidettävien nauta-, lammas-, vuohi- ja sikaeläinten atk-pohjaiset tietokannat perustetaan siten, että näihin tietokantoihin tallennettuja tietoja voidaan vaihtaa jäsenvaltioiden atk-pohjaisten tietokantojen välillä tämän asetuksen liitteessä I olevan taulukon kolmannessa sarakkeessa vahvistetussa muodossa.

            6 artikla
            Pidettävien nauta-, lammas-, vuohi- ja sikaeläinten atk-pohjaisten tietokantojen toimintasäännöt
            Jäsenvaltioiden on toteutettava asianmukaiset tekniset ja hallinnolliset toimenpiteet sen varmistamiseksi, että asetuksen (EU) 2016/429 109 artiklan 1 kohdan a–c alakohdassa tarkoitetut pidettävien nauta-, lammas-, vuohi- ja sikaeläinten atk-pohjaiset tietokannat toimivat myös mahdollisissa häiriötilanteissa. Kyseisillä toimenpiteillä on myös taattava tällaisiin tietokantoihin tallennettujen tietojen turvallisuus, eheys ja aitous.

            7 artikla
            Tekniset edellytykset ja menettelyt pidettävien nautaeläinten tunnistusasiakirjan tietojen sähköiselle vaihdolle jäsenvaltioiden atk-pohjaisten tietokantojen välillä

               1.   Kun jäsenvaltiot vaihtavat sähköisesti muiden jäsenvaltioiden kanssa delegoidun asetuksen (EU) 2019/2035 44 artiklan a–c alakohdassa tarkoitettuja pidettävien nautaeläinten tunnistusasiakirjan tietoja, tiedot on vaihdettava XML-skeemamäärittelyn muodossa, jonka komissio asettaa toimivaltaisen viranomaisen saataville.

               2.   Siirrettäväksi tarkoitettujen pidettävien nautaeläinten alkuperäjäsenvaltion toimivaltaisen viranomaisen on varmistettava, että tunnistusasiakirjan tiedot toimitetaan sähköisesti määräjäsenvaltioon ennen eläinten lähtöä ja että kussakin toimituksessa on aikaleima.

            8 artikla
            Pidettävien nautaeläinten tunnistusasiakirjan tietojen sähköistä vaihtoa jäsenvaltioiden atk-pohjaisten tietokantojen välillä koskevan järjestelmän täyden toimivuuden tunnustaminen

               1.   Niiden jäsenvaltioiden osalta, jotka vaihtavat sähköisesti tunnistusasiakirjatietoja järjestelmän kautta, jonka komissio on perustanut ja joka on suunniteltu pidettäviä nautaeläimiä koskevien tietojen vaihtamiseksi jäsenvaltioiden atk-pohjaisten tietokantojen välillä, järjestelmän on tunnustettava olevan täysin toimiva.

               2.   Komissio laatii ja julkaisee verkkosivustollaan luettelon jäsenvaltioista, jotka vaihtavat tunnistusasiakirjatietoja kyseisen järjestelmän kautta.

         3 LUKU

            TUNNISTIMET

            9 artikla
            Pidettävien nauta-, lammas-, vuohi-, sika-, kameli- ja hirvieläinten tunnistimien tekniset eritelmät, muodot ja malli

               1.   Toimivaltainen viranomainen saa hyväksyä delegoidun asetuksen (EU) 2019/2035 liitteessä III olevassa a alakohdassa tarkoitettujen tavanomaisten korvamerkkien tai b alakohdassa tarkoitettujen tavanomaisten vuohisnauhojen käytön pidettävien nauta-, lammas-, vuohi-, sika-, kameli- ja hirvieläinten tunnistimina ainoastaan, jos kyseiset tunnistimet täyttävät tämän asetuksen liitteessä II olevassa 1 osassa vahvistetun teknisen eritelmän.

               2.   Toimivaltainen viranomainen saa hyväksyä delegoidun asetuksen (EU) 2019/2035 liitteessä III olevassa g alakohdassa tarkoitettujen tatuointien käytön pidettävien lammas-, vuohi-, sika- ja hirvieläinten tunnistimina, kuten kyseisen delegoidun asetuksen 46 artiklan 2 ja 3 kohdassa, 52 artiklan 1 kohdan b alakohdassa, 73 artiklan 2 kohdan c alakohdassa ja 76 artiklan 1 kohdan c alakohdassa säädetään, ainoastaan, jos kyseiset tatuoinnit ovat pysyviä ja helposti luettavia.

               3.   Toimivaltaisen viranomainen saa hyväksyä delegoidun asetuksen (EU) 2019/2035 liitteessä III olevassa c–f alakohdassa tarkoitettujen elektronisten korvamerkkien käytön pidettävien nauta-, lammas-, vuohi-, sika-, kameli- ja hirvieläinten tunnistimina ainoastaan, jos kyseiset tunnistimet täyttävät tämän asetuksen liitteessä II olevassa 2 osassa vahvistetut tekniset eritelmät. Delegoidun asetuksen (EU) 2019/2035 liitteessä III olevassa c ja f alakohdassa tarkoitettujen elektronisten tunnisteiden on lisäksi täytettävä tämän asetuksen liitteessä II olevassa 1 osassa vahvistettu tekninen eritelmä.

               4.   Poiketen siitä, mitä 3 kohdassa säädetään, toimivaltainen viranomainen voi hyväksyä elektronisten korvamerkkien käytön pidettävien sikaeläinten tunnistimena, jos kyseiset tunnistimet täyttävät sen jäsenvaltion tekniset eritelmät, jossa sikaeläimiä pidetään, ja jos niissä on pysyvästi näkyvissä ja helposti luettavissa seuraava yksilöllinen rekisterinumero:

                           a)

                           eläinten syntymäpitopaikka tai

                           b)

                           delegoidun asetuksen (EU) 2019/2035 53 artiklassa tarkoitetun tuotantoketjun viimeinen pitopaikka, kun kyseiset eläimet siirretään kyseisen tuotantoketjun ulkopuoliseen pitopaikkaan.

            10 artikla
            Pidettävien papukaijojen tunnistimien tekniset eritelmät, muodot ja malli

               1.   Pidettäviä papukaijoja pitävien toimijoiden on varmistettava, että

                           a)

                           delegoidun asetuksen (EU) 2019/2035 76 artiklan 1 kohdan a alakohdassa tarkoitettu jalkarengas täyttää tämän asetuksen liitteessä II olevassa 1 osassa vahvistetut tekniset eritelmät;

                           b)

                           delegoidun asetuksen (EU) 2019/2035 76 artiklan 1 kohdan c alakohdassa tarkoitettu tatuointi on pysyvä ja helposti luettavissa.

               2.   Toimivaltainen viranomainen saa hyväksyä delegoidun asetuksen (EU) 2019/2035 76 artiklan 1 kohdan b alakohdassa tarkoitetun injektoitavan transponderin käytön pidettävien papukaijojen tunnistimena ainoastaan, jos kyseinen tunnistin täyttää tämän asetuksen liitteessä II olevan 2 osan 2 kohdassa vahvistetut tekniset eritelmät.

            11 artikla
            Pidettävien nauta-, lammas-, vuohi-, sika-, kameli- ja hirvieläinten ja pidettävien papukaijojen elektronisten tunnisteiden hyväksymistä koskevat toimintasäännöt

               1.   Myöntäessään hyväksynnän delegoidun asetuksen (EU) 2019/2035 liitteessä III olevassa c–f alakohdassa tarkoitetuille pidettävien nauta-, lammas-, vuohi-, sika-, kameli- ja hirvieläinten ja pidettävien papukaijojen elektronisille tunnisteille toimivaltaisen viranomaisen on varmistettava, että elektronisten tunnisteiden valmistajat ovat esittäneet näyttöä siitä, että tämän asetuksen liitteessä II olevan 2 osan 4 kohdassa tarkoitetut vaatimuksenmukaisuus- ja suorituskykytestit on suoritettu akkreditoiduissa testauskeskuksissa ISO/IEC-standardin 17025 ”Testaus- ja kalibrointilaboratorioiden pätevyys. Yleiset vaatimukset” mukaisesti.

               2.   Myöntäessään hyväksynnän 1 kohdassa tarkoitetuille elektronisille tunnisteille toimivaltainen viranomainen voi vaatia, että elektronisten tunnisteiden valmistajat tekevät varmuutta ja kestävyyttä koskevia täydentäviä testejä varmistaakseen tunnisteiden toimivuuden asianomaisen jäsenvaltion maantieteellisissä tai ilmasto-olosuhteissa asianomaisen jäsenvaltion vahvistamien standardien mukaisesti.

            12 artikla
            Pidettävien nauta-, lammas-, vuohi-, sika-, kameli- ja hirvieläinten tunnistuskoodin rakenne
            Pidettävien nauta-, lammas-, vuohi-, sika-, kameli- ja hirvieläinten tunnistuskoodin on oltava seuraavanlainen:

                        a)

                        tunnistuskoodin ensimmäinen osa on sen jäsenvaltion maakoodi, jossa tunnistin on ensimmäisen kerran kiinnitetty eläimeen, joko

                                    i)

                                    kaksikirjaimisena koodina ISO-standardin 3166–1 (2-kirjaiminen koodi) mukaisesti, lukuun ottamatta Kreikkaa, josta käytetään kaksikirjaimista koodia ”EL”; tai

                                    ii)

                                    kolminumeroisena maakoodina ISO-standardin 3166–1 (numeerinen koodi) mukaisesti;

                        b)

                        tunnistuskoodin toinen osa on kullekin eläimelle annettu yksilöllinen koodi, jossa on enintään 12 numeroa.

            13 artikla
            Määräajat pidettävien nautaeläinten tunnistimien kiinnittämiselle

               1.   Toimijoiden on varmistettava, että asetuksen (EU) 2016/429 112 artiklan a alakohdassa tarkoitettu tunnistin kiinnitetään pidettäviin nautaeläimiin ennen syntymän jälkeisen enimmäisajan päättymistä, jonka pituuden määrittää jäsenvaltio, jossa eläimet ovat syntyneet. Enimmäisaika lasketaan eläimen syntymästä, ja se saa olla enintään 20 päivää.

               2.   Poiketen siitä, mitä 1 kohdassa säädetään, jäsenvaltiot voivat antaa toimijoille luvan pidentää toisen tunnistimen kiinnittämisen enimmäisaikaa enintään 60 päivään eläimen syntymästä eläinten fysiologiseen kehitykseen liittyvistä syistä, jos toinen tunnistin on pötsibolus.

               3.   Poiketen siitä, mitä 1 kohdassa säädetään, jäsenvaltiot voivat antaa toimijoille luvan pidentää 1 kohdassa tarkoitettua enimmäisaikaa yhdeksään kuukauteen seuraavin edellytyksin:

                           a)

                           eläimet

                                       i)

                                       kasvatetaan laajaperäisissä kasvatusolosuhteissa ja vasikat pysyvät emänsä luona,

                                       ii)

                                       eivät ole tottuneet olemaan säännöllisesti tekemisissä ihmisten kanssa,

                           b)

                           alue, jolla eläimiä pidetään, takaa eläinten tehokkaan eristämisen,

                           c)

                           enimmäisajan pidentäminen ei vaaranna eläinten jäljitettävyyttä.
                           Jäsenvaltiot voivat rajoittaa ensimmäisessä alakohdassa tarkoitetun luvan koskemaan tiettyjä maantieteellisiä alueita tai tiettyjä pidettävien nautaeläinten lajeja tai rotuja.

               4.   Toimijoiden on varmistettava, että pidettäviä nautaeläimiä ei viedä syntymäpitopaikasta, ellei kyseisiin eläimiin ole kiinnitetty asetuksen (EU) 2016/429 112 artiklan a alakohdassa tarkoitettua tunnistinta.

            14 artikla
            Määräajat pidettävien lammas- ja vuohieläinten tunnistimien kiinnittämiselle

               1.   Toimijoiden on varmistettava, että asetuksen (EU) 2016/429 113 artiklan 1 kohdan a alakohdassa tarkoitettu tunnistin kiinnitetään pidettäviin lammas- ja vuohieläimiin ennen syntymän jälkeisen enimmäisajan päättymistä, jonka pituuden määrittää jäsenvaltio, jossa eläimet ovat syntyneet. Enimmäisaika lasketaan eläimen syntymästä, ja se saa olla enintään 9 kuukautta.

               2.   Toimijoiden on varmistettava, että pidettäviä lammas- ja vuohieläimiä ei viedä syntymäpitopaikasta, ellei kyseisiin eläimiin ole kiinnitetty asetuksen (EU) 2016/429 113 artiklan 1 kohdan a alakohdassa tarkoitettua tunnistinta.

            15 artikla
            Määräajat pidettävien sikaeläinten tunnistimien kiinnittämiselle

               1.   Toimijoiden on varmistettava, että asetuksen (EU) 2016/429 115 artiklan a alakohdassa tarkoitettu tunnistin kiinnitetään pidettäviin sikaeläimiin ennen syntymän jälkeisen enimmäisajan päättymistä, jonka pituuden määrittää jäsenvaltio, jossa eläimet ovat syntyneet. Enimmäisaika lasketaan eläimen syntymästä, ja se saa olla enintään 9 kuukautta.

               2.   Toimijoiden on varmistettava, että pidettäviä sikaeläimiä ei viedä syntymäpitopaikasta eivätkä ne poistu tuotantoketjusta, ellei kyseisiin eläimiin ole kiinnitetty asetuksen (EU) 2016/429 115 artiklan a alakohdassa tarkoitettua tunnistinta.

            16 artikla
            Määräajat pidettävien kameli- ja hirvieläinten tunnistimien kiinnittämiselle

               1.   Toimijoiden on varmistettava, että delegoidun asetuksen (EU) 2019/2035 73 artiklan 1 ja 2 kohdassa tarkoitettu tunnistin kiinnitetään pidettäviin kameli- ja hirvieläimiin ennen syntymän jälkeisen enimmäisajan päättymistä, jonka pituuden määrittää jäsenvaltio, jossa eläimet ovat syntyneet. Enimmäisaika lasketaan eläimen syntymästä, ja se saa olla enintään 9 kuukautta.

               2.   Toimijoiden on varmistettava, että pidettäviä kameli- tai hirvieläimiä ei viedä syntymäpitopaikasta tai pitopaikasta, johon eläimet ensimmäiseksi saapuvat, jos kyseiset eläimet on siirretty kyseiseen pitopaikkaan siitä luontotyypistä, jossa ne ovat olleet luonnonvaraisina eläiminä, ellei kyseisiin eläimiin ole kiinnitetty delegoidun asetuksen (EU) 2019/2035 73 artiklan 1 ja 2 kohdassa tarkoitettua tunnistinta.

               3.   Toimivaltainen viranomainen voi vapauttaa poroja pitävät toimijat 1 ja 2 kohdan vaatimuksista edellyttäen, että vapautus ei vaaranna eläinten jäljitettävyyttä.

               4.   Poiketen siitä, mitä 1 kohdassa säädetään, jäsenvaltiot voivat vapauttaa hirvieläimiä pitävät toimijat 1 kohdan vaatimuksista seuraavin edellytyksin:

                           a)

                           eläimet

                                       i)

                                       kasvatetaan laajaperäisissä kasvatusolosuhteissa,

                                       ii)

                                       eivät ole tottuneet olemaan säännöllisesti tekemisissä ihmisten kanssa,

                           b)

                           alue, jolla eläimiä pidetään, takaa eläinten tehokkaan eristämisen,

                           c)

                           vapautus ei vaaranna eläinten jäljitettävyyttä.

            17 artikla
            Määräajat tunnistimien kiinnittämiselle pidettäviin nauta-, lammas-, vuohi-, sika-, kameli- ja hirvieläimiin niiden unioniin tulon jälkeen

               1.   Pidettävien nauta-, lammas-, vuohi-, sika-, kameli- ja hirvieläinten unioniin tulon jälkeen ja jos kyseiset eläimet jäävät unioniin, toimijoiden on varmistettava, että delegoidun asetuksen (EU) 2019/2035 81 artiklassa tarkoitetut tunnistimet kiinnitetään kyseisiin eläimiin 20 päivän kuluessa niiden saapumisesta ensimmäiseen pitopaikkaansa.

               2.   Poiketen siitä, mitä 1 kohdassa säädetään, jäsenvaltiot, joihin eläimet ensimmäiseksi saapuvat, voivat antaa toimijoille luvan pidentää toisen tunnistimen kiinnittämisen enimmäisaikaa enintään 60 päivään eläimen syntymästä eläinten fysiologiseen kehitykseen liittyvistä syistä, jos toinen tunnistin on pötsibolus.

               3.   Toimijoiden on varmistettava, että pidettäviä nauta-, lammas-, vuohi-, sika-, kameli- tai hirvieläimiä ei viedä pitopaikasta, johon eläimet ensimmäiseksi saapuvat, ellei kyseisiin eläimiin ole kiinnitetty delegoidun asetuksen (EU) 2019/2035 81 artiklassa tarkoitettua tunnistinta.

            18 artikla
            Pidettävien nauta-, lammas-, vuohi-, sika-, kameli- ja hirvieläinten tunnistimien poistaminen ja muuttaminen
            Toimivaltainen viranomainen voi antaa toimijoille luvan poistaa pidettävien nauta-, lammas-, vuohi-, sika-, kameli- ja hirvieläinten tunnistimen tai muuttaa sitä, jos poistaminen tai muuttaminen ei vaaranna eläinten jäljitettävyyttä eikä niiden syntymäpitopaikan jäljitettävyyttä ja jos eläinten yksilöllinen tunnistaminen on tarvittaessa edelleen mahdollista.

            19 artikla
            Pidettävien nauta-, lammas-, vuohi-, sika-, kameli- ja hirvieläinten tunnistimien korvaaminen ja tällaisten toimien määräajat

               1.   Toimivaltainen viranomainen voi antaa toimijoille luvan korvata pidettävien nauta-, lammas-, vuohi-, sika-, kameli- ja hirvieläinten tunnistimet, jos korvaaminen ei vaaranna eläinten jäljitettävyyttä eikä niiden syntymäpitopaikan jäljitettävyyttä ja jos eläinten yksilöllinen tunnistaminen on tarvittaessa edelleen mahdollista.

               2.   Edellä 1 kohdassa tarkoitettu korvaaminen voidaan sallia seuraavasti:

                           a)

                           jos eläin on yksilöity kahdella tunnistimella ja toinen näistä tunnistimista on muuttunut lukukelvottomaksi tai kadonnut, edellyttäen, että eläimen tunnistuskoodi pysyy muuttumattomana ja vastaa edelleen jäljellä olevan tunnistimen koodia;

                           b)

                           jos eläin on yksilöity yhdellä tai kahdella tunnistimella, jotka näyttävät eläimen tunnistuskoodin, ja kyseiset tunnistimet ovat muuttuneet lukukelvottomiksi tai kadonneet, edellyttäen, että eläimen tunnistuskoodi voidaan edelleen määrittää kohtuullisella varmuudella ja että se pysyy muuttumattomana;

                           c)

                           jos pidettävät lammas-, vuohi- tai sikaeläimet on yksilöity tunnistimella, joka näyttää pitopaikan yksilöllisen rekisterinumeron, ja kyseinen tunnistin on muuttunut lukukelvottomaksi tai kadonnut, edellyttäen, että eläinten syntymäpitopaikka tai tapauksen mukaan tuotantoketjun viimeinen pitopaikka voidaan edelleen määrittää kohtuullisella varmuudella ja että korvaava tunnistin näyttää kyseisen pitopaikan tai tapauksen mukaan tuotantoketjun kyseisen viimeisen pitopaikan yksilöllisen rekisterinumeron;

                           d)

                           pidettävien lammas- ja vuohieläinten osalta a ja b alakohdassa tarkoitettu tunnistimien korvaaminen uusilla tunnistimilla, jotka näyttävät uuden tunnistuskoodin, voidaan sallia edellyttäen, että jäljitettävyys ei vaarannu.

               3.   Edellä 1 kohdassa tarkoitettujen tunnistimien korvaamisen on tapahduttava mahdollisimman pian ja ennen enimmäisajan päättymistä, jonka pituuden määrittää se jäsenvaltio, jonka toimivaltainen viranomainen on antanut toimijoille luvan korvata tunnistimet, ja ennen kuin eläimet siirretään toiseen pitopaikkaan.

               4.   Jos delegoidun asetuksen (EU) 2019/2035 liitteessä III olevassa a ja b alakohdassa tarkoitetuissa tunnistimissa näkyvää pidettävien nauta-, lammas-, vuohi- ja sikaeläinten tunnistuskoodia ei teknisten rajoitusten vuoksi voida toistaa elektronisessa tunnisteessa, toimivaltainen viranomainen saa sallia uuden tunnistuskoodin näyttävän uuden elektronisen tunnisteen kiinnittämisen kyseisiin eläimiin ainoastaan, jos kumpikin tunnistuskoodi kirjataan delegoidun asetuksen (EU) 2016/429 109 artiklan 1 kohdassa tarkoitettuihin atk-pohjaisiin tietokantoihin.

         4 LUKU

            SIIRTYMÄ- JA LOPPUSÄÄNNÖKSET

            20 artikla
            Tunnistimien hyväksyntää koskevat siirtymätoimenpiteet
            Poiketen siitä, mitä tämän asetuksen 9, 10 ja 11 artiklassa säädetään, jäsenvaltiot voivat 20 päivänä huhtikuuta 2023 päättyvän siirtymäkauden ajan käyttää edelleen ennen 21 päivää huhtikuuta 2021 hyväksyttyjä tunnistimia asetusten (EY) N:o 1760/2000 ja (EY) N:o 21/2004 ja direktiivin 2008/71/EY sekä kyseisten asetusten ja kyseisen direktiivin nojalla annettujen säädösten mukaisesti.

            21 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 21 päivästä huhtikuuta 2021.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 24 päivänä maaliskuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 84, 31.3.2016, s. 1.

            (2)  Komission delegoitu asetus (EU) 2019/2035, annettu 28 päivänä kesäkuuta 2019, Euroopan parlamentin ja neuvoston asetuksen (EU) 2016/429 täydentämisestä maaeläimiä pitäviä pitopaikkoja ja hautomoja sekä tiettyjen pidettävien maaeläinten ja siitosmunien jäljitettävyyttä koskevien sääntöjen osalta (EUVL L 314, 5.12.2019, s. 115).

            (3)  Euroopan parlamentin ja neuvoston asetus (EY) N:o 1760/2000, annettu 17 päivänä heinäkuuta 2000, nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta (EYVL L 204, 11.8.2000, s. 1).

            (4)  Neuvoston asetus (EY) N:o 21/2004, annettu 17 päivänä joulukuuta 2003, lammas- ja vuohieläinten tunnistus- ja rekisteröintijärjestelmän käyttöönottamisesta ja asetuksen (EY) N:o 1782/2003 ja direktiivien 92/102/ETY ja 64/432/ETY muuttamisesta (EUVL L 5, 9.1.2004, s. 8).

            (5)  Neuvoston direktiivi 2008/71/EY, annettu 15 päivänä heinäkuuta 2008, sikojen tunnistamisesta ja rekisteröinnistä (EUVL L 213, 8.8.2008, s. 31).

            LIITE I
            Pidettävien nauta-, lammas-, vuohi- ja sikaeläinten atk-pohjaisissa tietokannoissa olevien tietojen esitysmuotojen tekniset eritelmät

                        Tietojen tyyppi

                        Kuvaus

                        Esitysmuoto

                        Eläimen tunnistuskoodi

                        Maakoodi

                        Yksi seuraavista vaihtoehdoista:
                        Kirjainkoodi: ISO 3166–1 2-kirjaiminen koodi  (1)

                        Numeerinen koodi: ISO 3166–1 numeerinen koodi

                        Kunkin eläimen yksilöllinen koodi

                        12 numeerista merkkiä

                        Elektroninen tunniste (valinnainen)

                        Yksi seuraavista vaihtoehdoista:

                                    —

                                    elektroninen korvamerkki

                                    —

                                    pötsibolus

                                    —

                                    injektoitava transponderi

                                    —

                                    elektroninen vuohisnauha

                        Pitopaikan yksilöllinen rekisterinumero

                        Maakoodi ja 12 aakkosnumeerista merkkiä

                        Pitopaikan toimijan nimi

                        140 aakkosnumeerista merkkiä

                        Pitopaikan toimijan osoite

                        Katuosoite ja talon numero

                        140 aakkosnumeerista merkkiä

                        Postinumero

                        10 aakkosnumeerista merkkiä

                        Postitoimipaikka

                        35 aakkosnumeerista merkkiä

                        Päivämäärä

                        Päivämäärä (VVVV-KK-PP)

                        Eläinten kokonaismäärä

                        15 numeerista merkkiä.

               (1)  Lukuun ottamatta Kreikkaa, josta käytetään kaksikirjaimista koodia ”EL”.

            LIITE II
            1 OSA

               Pidettävien nauta-, lammas-, vuohi-, sika-, kameli- ja hirvieläinten sekä pidettävien papukaijojen tunnistimien tekniset eritelmät

                        1.

                        Delegoidun asetuksen (EU) 2019/2035 liitteessä III olevassa a, b, c, f ja h alakohdassa tarkoitettujen pidettävien nauta-, lammas-, vuohi-, sika-, kameli- ja hirvieläinten sekä pidettävien papukaijojen tunnistinten on oltava

                                    a)

                                    käytettävissä vain kerran;

                                    b)

                                    valmistettu korroosionkestävästä materiaalista;

                                    c)

                                    mahdottomia väärentää;

                                    d)

                                    helppo lukea eläimen koko eliniän ajan;

                                    e)

                                    suunniteltu siten, että tunnistin pysyy eläimessä kiinni vahingoittamatta sitä;

                                    f)

                                    helposti poistettavissa elintarvikeketjusta.

                        2.

                        Edellä 1 kohdassa tarkoitetuissa tunnistimissa on oltava pysyvästi näkyvissä ja helposti luettavissa seuraavat:

                                    a)

                                    eläimen tunnistuskoodin ensimmäinen ja toinen osa 12 artiklan mukaisesti;

                                    b)

                                    delegoidun asetuksen (EU) 2019/2035 18 artiklan a alakohdassa tarkoitettu eläimen pitopaikan yksilöllinen rekisterinumero; tai

                                    c)

                                    delegoidun asetuksen (EU) 2019/2035 76 artiklan 1 kohdassa tarkoitettu aakkosnumeerinen tunnistuskoodi.

                        3.

                        Edellä 1 kohdassa tarkoitetut tunnistimet voivat sisältää muita tietoja, jos toimivaltainen viranomainen sen sallii ja edellyttäen, että tunnistin on 2 kohdan vaatimusten mukainen.

                  2 OSA

               Pidettävien nauta-, lammas-, vuohi-, sika-, kameli- ja hirvieläinten elektronisten tunnisteiden tekniset eritelmät

                        1.

                        Delegoidun asetuksen (EU) 2019/2035 liitteessä III olevassa c–f alakohdassa tarkoitettujen elektronisten tunnisteiden on näytettävä eläimen tunnistuskoodin ensimmäinen osa kolminumeroisen maakoodin muodossa ja eläimen tunnistuskoodin toinen osa 12 artiklan mukaisesti.

                        2.

                        Edellä 1 kohdassa tarkoitettujen elektronisten tunnisteiden on oltava

                                    a)

                                    ainoastaan lukemiseen tarkoitettuja passiivisia transpondereita, joissa käytetään HDX- tai FDX-B-teknologiaa ja jotka noudattavat ISO-standardeja 11784 ja 11785; ja

                                    b)

                                    luettavissa ISO 11785 -standardin mukaisilla laitteilla ja kykeneviä lukemaan HDX- ja FDX-B-transpondereita.

                        3.

                        Edellä 1 kohdassa tarkoitettujen elektronisten tunnisteiden on oltava luettavissa vähintään seuraavilla lukuetäisyyksillä:

                                    a)

                                    pidettävät nautaeläimet:

                                                i)

                                                12 senttimetriä korvamerkeillä, kun ne luetaan kannettavalla lukulaitteella;

                                                ii)

                                                15 senttimetriä injektoitavilla transpondereilla, kun ne luetaan kannettavalla lukulaitteella;

                                                iii)

                                                25 senttimetriä pötsiboluksilla, kun ne luetaan kannettavalla lukulaitteella;

                                                iv)

                                                80 senttimetriä kaikilla elektronisilla tunnisteilla, kun ne luetaan kiinteällä lukulaitteella;

                                    b)

                                    pidettävät lammas- ja vuohieläimet:

                                                i)

                                                12 senttimetriä korvamerkeillä ja vuohisnauhoilla, kun ne luetaan kannettavalla lukulaitteella;

                                                ii)

                                                vähintään 20 senttimetriä pötsiboluksilla ja injektoitavilla transpondereilla, kun ne luetaan kannettavalla lukulaitteella;

                                                iii)

                                                50 senttimetriä kaikilla elektronisilla tunnisteilla, kun ne luetaan kiinteällä lukulaitteella.

                        4.

                        Edellä 1 kohdassa tarkoitettujen elektronisten tunnisteiden on oltava testattu myönteisin tuloksin seuraavien osalta:

                                    a)

                                    ISO-standardien 11784 ja 11785 mukaisuus ISO 24631–1 -standardin 7 kohdassa tarkoitetun menetelmän mukaisesti; ja

                                    b)

                                    tämän osan 3 kohdassa tarkoitettuja lukuetäisyyksiä koskevat vähimmäisvaatimukset ISO 24631–3 -standardin 7 kohdassa tarkoitetun menetelmän mukaisesti.


title: Komission täytäntöönpanoasetus (EU) 2021/521, annettu 24 päivänä maaliskuuta 2021, tiettyjen tuotteiden vientilupajärjestelmään sovellettavista erityisjärjestelyistä

text:
                  25.3.2021

                  FI

                  Euroopan unionin virallinen lehti

                  L 104/52

         KOMISSION TÄYTÄNTÖÖNPANOASETUS (EU) 2021/521,
         annettu 24 päivänä maaliskuuta 2021,
         tiettyjen tuotteiden vientilupajärjestelmään sovellettavista erityisjärjestelyistä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisen vientimenettelyn käyttöönotosta 11 päivänä maaliskuuta 2015 annetun Euroopan parlamentin ja neuvoston asetuksen (EU) 2015/479 (1) ja erityisesti sen 5 artiklan,
         sekä katsoo seuraavaa:

                     (1)

                     Komissio antoi 30 päivänä tammikuuta 2021 täytäntöönpanoasetuksen (EU) 2021/111 (2), jossa säädetään vientiluvan edellyttämisestä covid-19-rokotteiden ja niiden tuotannossa käytettävien vaikuttavien aineiden, mukaan lukien kantasolupankit ja työsolupankit, viennissä asetuksen (EU) 2015/479 5 artiklan mukaisesti. Näiden toimenpiteiden voimaantulopäivää seuraavan kuuden viikon jakson lopussa komissio antoi täytäntöönpanoasetuksen (EU) 2015/479 6 artiklan nojalla täytäntöönpanoasetuksen (EU) 2021/442 (3), jonka mukaan näiden samojen tuotteiden vienti edellyttää vientilupaa 30 päivään kesäkuuta 2021 saakka.

                     (2)

                     Covid-19-rokotteen maailmanlaajuinen tarjonta on edelleen puutteellista ja saatavuusongelmat ovat jopa lisääntymässä, koska tuotannossa on ilmennyt viiveitä.

                     (3)

                     Täytäntöönpanoasetuksen (EU) 2021/442 mukaan jäsenvaltioiden on evättävä vientiluvat, jos kyseinen vienti uhkaa unionin ja rokotevalmistajien välisten ennakkohankintasopimusten täytäntöönpanoa ottaen huomioon niihin liittyvät määrät tai muut asiaan liittyvät olosuhteet, kuten unioniin pyynnön esittämisajankohtana toimitettujen rokotteiden määrän.

                     (4)

                     Covid-19-rokotteiden tuotantoon liittyy edelleen avoimuuden puutetta ja jatkuvia rajoitteita sekä viivästyksiä niiden toimittamisessa unioniin, mikä saattaa uhata täytäntöönpanoasetuksen (EU) 2021/442 soveltamisalaan kuuluvien tavaroiden toimitusvarmuutta unionissa. Sen vuoksi vientiluvan myöntämistä tai epäämistä koskevassa päätöksessä olisi otettava huomioon myös muita seikkoja.

                     (5)

                     Tiedot, jotka komissio on kerännyt täytäntöönpanoasetuksella (EU) 2021/111 käyttöön otetun ja täytäntöönpanoasetuksella (EU) 2021/442 jatketun vientilupajärjestelmän ja tullitietojen avulla, ovat osoittaneet, että lupajärjestelmän piiriin kuuluva vienti saatetaan ohjata sellaisten maiden kautta, jotka on tähän mennessä vapautettu vientilupavaatimuksesta, mikä ei mahdollista vaadittua avoimuuden tasoa. Sen vuoksi näiden vapautusten soveltaminen olisi keskeytettävä väliaikaisesti.

                     (6)

                     Vapautus olisi säilytettävä joidenkin sellaisten täytäntöönpanoasetuksen (EU) 2021/442 1 artiklan 9 kohdan a alakohdassa mainittujen maiden ja alueiden osalta, jotka ovat erityisen riippuvaisia niiden jäsenvaltioiden toimitusketjuista, joihin ne kuuluvat, tai naapurijäsenvaltioidensa toimitusketjuista.

                     (7)

                     Johdanto-osan 5 kappaleessa mainituista tiedoista on käynyt myös ilmi, että unionin valmistajat ovat vieneet suuria määriä vientilupajärjestelmän piiriin kuuluvia tavaroita maihin, joiden oma tuotantokapasiteetti on suuri, kun taas kyseiset maat rajoittavat omaa vientiään unioniin joko lailla taikka sopimus- tai muilla järjestelyillä, joista on sovittu niiden alueelle sijoittautuneiden rokotevalmistajien kanssa. Tämä epätasapaino johtaa tarjonnan puutteeseen unionissa.

                     (8)

                     Samat tiedot ovat lisäksi osoittaneet, että unionin valmistajat ovat vieneet suuria määriä vientilupajärjestelmän piiriin kuuluvia tavaroita tiettyihin maihin, joilla ei ole tuotantokapasiteettia mutta joiden rokotuskattavuus on korkeampi kuin unionissa tai joissa tämänhetkinen epidemiologinen tilanne on lievempi kuin unionissa. Vienti näihin maihin voi siten uhata toimitusvarmuutta unionissa.

                     (9)

                     Sen vuoksi jäsenvaltioiden olisi evättävä vientiluvat.

                     (10)

                     Komission olisi otettava samat lisätekijät huomioon, kun se tekee täytäntöönpanoasetuksen (EU) 2021/442 2 artiklan 4 kohdan mukaisen arvion jäsenvaltion toimivaltaisen viranomaisen ilmoittamasta päätösluonnoksesta.

                     (11)

                     Koska tilanne on kiireellinen, tässä asetuksessa säädetyt toimenpiteet olisi toteutettava asetuksen (EU) 2015/479 3 artiklan 3 kohdan mukaisesti.

                     (12)

                     Tämän asetuksen olisi tultava voimaan välittömästi. Ottaen huomioon asetuksen (EU) 2015/479 5 artiklan 5 kohta tässä asetuksessa säädettyjä toimenpiteitä olisi sovellettava kuuden viikon ajan,

               ON HYVÄKSYNYT TÄMÄN ASETUKSEN:

            1 artikla
            Keskeytetään täytäntöönpanoasetuksen (EU) 2021/442 1 artiklan 9 kohdan a alakohdan soveltaminen.
            Keskeytystä ei kuitenkaan sovelleta seuraaviin maihin ja alueisiin:

                        —

                        Andorra,

                        —

                        Färsaaret,

                        —

                        San Marino,

                        —

                        Vatikaanivaltio,

                        —

                        Euroopan unionin toiminnasta tehdyn sopimuksen liitteessä II luetellut merentakaiset maat ja alueet,

                        —

                        Büsingen,

                        —

                        Helgoland,

                        —

                        Livigno,

                        —

                        Ceuta ja Melilla.

            2 artikla

               1.   Jäsenvaltion toimivaltaisen viranomaisen on myönnettävä täytäntöönpanoasetuksen (EU) 2021/442 nojalla haettu vientilupa edellyttäen, että

                           a)

                           vientilupa täyttää täytäntöönpanoasetuksen (EU) 2021/442 1 artiklan 7 kohdassa säädetyn edellytyksen;

                           b)

                           lupa ei muutoin aiheuta uhkaa täytäntöönpanoasetuksen (EU) 2021/442 soveltamisalaan kuuluvien tavaroiden toimitusvarmuudelle unionissa.

               2.   Määrittääkseen, täyttyykö 1 kohdan b alakohdassa säädetty edellytys, jäsenvaltion toimivaltaisen viranomaisen on arvioitava seuraavat tekijät:

                           a)

                           rajoittaako viennin määrämaa täytäntöönpanoasetuksen (EU) 2021/442 soveltamisalaan kuuluvien tavaroiden tai niiden raaka-aineiden omaa vientiään unioniin joko lailla tai muulla tavoin, myös tekemällä sopimusjärjestelyjä kyseisten tavaroiden valmistajien kanssa;

                           b)

                           viennin määrämaassa vallitsevat asiaan liittyvät olosuhteet, mukaan lukien epidemiologinen tilanne, rokotuskattavuus ja täytäntöönpanoasetuksen (EU) 2021/442 soveltamisalaan kuuluvien tavaroiden senhetkinen saatavuus.

               3.   Kun komissio arvioi täytäntöönpanoasetuksen (EU) 2021/442 2 artiklan 4 kohdan mukaisesti jäsenvaltion toimivaltaisen viranomaisen ilmoittamaa päätösluonnosta, se arvioi myös, täyttyykö tämän artiklan 1 kohdan b alakohdassa säädetty edellytys, ottaen huomioon sen 2 kohdassa luetellut tekijät.

            3 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan kuuden viikon ajan sen voimaantulosta.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 24 päivänä maaliskuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 83, 27.3.2015, s. 34.

            (2)  Komission täytäntöönpanoasetus (EU) 2021/111, annettu 29. tammikuuta 2021, vientiluvan edellyttämisestä tiettyjen tuotteiden viennissä (EUVL L 31 I, 30.1.2021, s. 1).

            (3)  Komission täytäntöönpanoasetus (EU) 2021/442, annettu 11 päivänä maaliskuuta 2021, vientiluvan edellyttämisestä tiettyjen tuotteiden viennissä (EUVL L 85, 12.3.2021, s. 190).


title: Komission täytäntöönpanoasetus (EU) 2021/530, annettu 22 päivänä maaliskuuta 2021, tiettyjen tavaroiden luokittelusta yhdistettyyn nimikkeistöön

text:
                  26.3.2021

                  FI

                  Euroopan unionin virallinen lehti

                  L 106/49

         KOMISSION TÄYTÄNTÖÖNPANOASETUS (EU) 2021/530,
         annettu 22 päivänä maaliskuuta 2021,
         tiettyjen tavaroiden luokittelusta yhdistettyyn nimikkeistöön
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
         sekä katsoo seuraavaa:

                     (1)

                     Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.

                     (2)

                     Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.

                     (3)

                     Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.

                     (4)

                     On aiheellista säätää, että sitovien tariffitietojen haltija voi asetuksen (EU) N:o 952/2013 34 artiklan 9 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.

                     (5)

                     Tässä asetuksessa säädetyt toimenpiteet ovat tullikoodeksikomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.

            2 artikla
            Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (EU) N:o 952/2013 34 artiklan 9 kohdan mukaisesti vielä kolmen kuukauden ajan tämän asetuksen voimaantulosta.

            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä maaliskuuta 2021.

                  Komission puolesta

               Gerassimos THOMAS

                  Pääjohtaja

                  Verotuksen ja tulliliiton pääosasto

            (1)  EUVL L 269, 10.10.2013, s. 1.

            (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

            LIITE

                        Tavaran kuvaus

                        Luokittelu
                        (CN-koodi)

                        Perusteet

                        (1)

                        (2)

                        (3)

                        Kannettava käsikäyttöinen sähkömekaaninen laite henkilökohtaista ihonhoitoa varten. Laite on muodoltaan soikea ja sen mitat ovat noin 75 × 80 × 30 mm. Siinä on vedenpitävä kotelo ja sisäänrakennettu sähkömoottori, joka tuottaa värähtelyä (nk. äänipulsseja).
                        Laitteen ulkopinta on valmistettu silikonista, ja sen molemmilla puolilla on hypoallergeeniset silikoniharjat. Laitteen pinta on jaettu kolmeen vyöhykkeeseen, joista kullakin on eripaksuiset harjat. Laitteen etupuolella on ON/OFF -painike ja painike, jolla lisätään tai vähennetään värähtelyvoimakkuutta.
                        Laite on suunniteltu käytettäväksi kasvojen ihon puhdistukseen puhdistusaineen ja värähtelevien harjojen avulla. Ihon puhdistuksen yhteydessä lisävaikutuksena on värinän ansiosta kasvohieronta.
                        Laitetta käytetään yleisesti kotitalouksissa, matkustettaessa jne.

                        8509 80 00

                        Luokittelu määräytyy yhdistetyn nimikkeistön 1 ja 6 yleisen tulkintasäännön, XVI jakson 3 huomautuksen yhdessä 90 ryhmän 3 huomautuksen ja 85 ryhmän 4 huomautuksen b kohdan kanssa sekä CN-koodien 8509  ja 8509 80 00  nimiketekstien mukaisesti.
                        Laite toimii kotitalouksissa kasvonpuhdistimena (ks. myös harmonoidun järjestelmän selitykset, nimike 8509 , ensimmäinen kappale) ja siinä on myös hierontatoiminto, mutta viimeksi mainittu on vain toissijainen toiminto. XVI jakson 3 huomautuksen mukaan koneet, jotka on suunniteltu suorittamaan kahta tai useampaa toisiaan täydentävää toimintoa, luokitellaan pääasiallisen toiminnon perusteella. Sen vuoksi luokittelu nimikkeen 9019  hierontalaitteeksi ei tule kyseeseen.
                        Laite on sen vuoksi luokiteltava CN-koodiin 8509 80 00  sähkömekaaniseksi talouslaitteeksi, jossa on yhteenrakennettu sähkömoottori.


title: Komission täytäntöönpanoasetus (EU) 2021/531, annettu 22 päivänä maaliskuuta 2021, tiettyjen tavaroiden luokittelusta yhdistettyyn nimikkeistöön

text:
                  26.3.2021

                  FI

                  Euroopan unionin virallinen lehti

                  L 106/52

         KOMISSION TÄYTÄNTÖÖNPANOASETUS (EU) 2021/531,
         annettu 22 päivänä maaliskuuta 2021,
         tiettyjen tavaroiden luokittelusta yhdistettyyn nimikkeistöön
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
         sekä katsoo seuraavaa:

                     (1)

                     Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.

                     (2)

                     Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.

                     (3)

                     Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetyt tavarat luokiteltava sarakkeen 2 CN-koodeihin sarakkeesta 3 ilmenevin perustein.

                     (4)

                     On aiheellista säätää, että sitovien tariffitietojen haltija voi asetuksen (EU) N:o 952/2013 34 artiklan 9 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.

                     (5)

                     Tässä asetuksessa säädetyt toimenpiteet ovat tullikoodeksikomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Liitteenä olevan taulukon sarakkeessa 1 esitetyt tavarat luokitellaan yhdistetyssä nimikkeistössä mainitun taulukon sarakkeen 2 CN-koodeihin.

            2 artikla
            Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (EU) N:o 952/2013 34 artiklan 9 kohdan mukaisesti vielä kolmen kuukauden ajan tämän asetuksen voimaantulosta.

            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä maaliskuuta 2021.

                  Komission puolesta

               Gerassimos THOMAS

                  Pääjohtaja

                  Verotuksen ja tulliliiton pääosasto

            (1)  EUVL L 269, 10.10.2013, s. 1.

            (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

            LIITE

                        Tavaran kuvaus

                        Luokittelu
                        (CN-koodi)

                        Perusteet

                        (1)

                        (2)

                        (3)

                        Metallista ja muovista valmistettu kameralinssikiinnike, jossa on bajonettikiinnitys ja jonka mitat ovat noin 92 × 86 × 35,1 mm.
                        Tavara on suunniteltu kiinnitettäväksi digitaalisen videokameranauhurin etupuolelle videokameranauhurin ja objektiivin väliin sijoitettuna.
                        Se on suunniteltu siten, että objektiiveja voidaan käyttää digitaalisissa videokameranauhureissa, joissa on erikokoinen kiinnityskierre, ja himmennintä voidaan säätää mekaanisesti siirtämällä himmentimen säädintä.

                        9002 11 00

                        Luokittelu määräytyy yhdistetyn nimikkeistön 1 ja 6 yleisen tulkintasäännön määräysten, XVI jakson 1 huomautuksen m alakohdan, 90 ryhmän 2 huomautuksen b alakohdan sekä CN-koodien 9002  ja 9002 11 00  nimiketekstien mukaisesti.
                        Luokittelu nimikkeeseen 8529  osana, joka soveltuu käytettäväksi yksinomaan tai pääasiallisesti nimikkeiden 8525 –8528  laitteissa, ei tule kyseeseen, koska tavara ei ole välttämätön digitaalikameranauhurin toiminnalle.
                        Koska tavara mahdollistaa sen, että objektiiveja voidaan käyttää digitaalisissa videokameranauhureissa, joissa on erikokoinen kiinnityskierre, se lisää objektiivien käyttömahdollisuuksia. Sen vuoksi tavaraa on pidettävä tarvikkeena, joka voidaan tunnistaa soveltuvaksi käytettäväksi yksinomaan tai pääasiallisesti nimikkeen 9002 objektiivien kanssa (ks. tuomioistuimen 16. kesäkuuta 2011 antama tuomio, Unomedical, C-152/10, ECLI: EU: C: 2011:402, kohdat 29, 30 ja 34). Näin ollen luokittelu nimikkeeseen 8479  muualle 84 ryhmään kuulumattomaksi tai sisältymättömäksi koneeksi, jolla on itsenäinen tehtävä, ei tule kyseeseen, koska tavara on yksityiskohtaisemmin mainittu nimikkeistön muun ryhmän nimikkeessä (ks. myös harmonoidun järjestelmän selitykset, nimike 8479 , toisen kohdan b alakohta).
                        Sen vuoksi tavara on luokiteltava CN-koodiin 9002 11 00  nimikkeen 9002  tarvikkeeksi objektiiveja varten.


title: Komission täytäntöönpanoasetus (EU) 2021/532, annettu 22 päivänä maaliskuuta 2021, tiettyjen tavaroiden luokittelusta yhdistettyyn nimikkeistöön

text:
                  26.3.2021

                  FI

                  Euroopan unionin virallinen lehti

                  L 106/55

         KOMISSION TÄYTÄNTÖÖNPANOASETUS (EU) 2021/532,
         annettu 22 päivänä maaliskuuta 2021,
         tiettyjen tavaroiden luokittelusta yhdistettyyn nimikkeistöön
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
         sekä katsoo seuraavaa:

                     (1)

                     Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.

                     (2)

                     Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.

                     (3)

                     Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.

                     (4)

                     On aiheellista säätää, että sitovien tariffitietojen haltija voi asetuksen (EU) N:o 952/2013 34 artiklan 9 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.

                     (5)

                     Tässä asetuksessa säädetyt toimenpiteet ovat tullikoodeksikomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.

            2 artikla
            Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (EU) N:o 952/2013 34 artiklan 9 kohdan mukaisesti vielä kolmen kuukauden ajan tämän asetuksen voimaantulosta.

            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä maaliskuuta 2021.

                  Komission puolesta

               Gerassimos THOMAS

                  Pääjohtaja

                  Verotuksen ja tulliliiton pääosasto

            (1)  EUVL L 269, 10.10.2013, s. 1.

            (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

            LIITE

                        Tavaran kuvaus

                        Luokittelu
                        (CN-koodi)

                        Perusteet

                        (1)

                        (2)

                        (3)

                        Laite (nk. ”kamera-asemalaite” tai ”all-in-one-nauhuri”), joka esitetään tullille yhdessä kotelossa, jonka mitat ovat noin 33 × 23 × 8 cm ja joka koostuu seuraavista osista:

                                    —

                                    passiiviset ja aktiiviset elementit,

                                    —

                                    prosessori,

                                    —

                                    grafiikkakortti,

                                    —

                                    sisäinen muisti (kovalevyasema).

                              Laitteessa ei ole televisioviritintä.
                        Laitteessa on seuraavat liitännät: RJ45, USB, VGA, SPF ja HDMI sekä integroitu kahdeksanporttinen PoE (Power over Ethernet) -kytkin.
                        Se on varustettu ”tavanomaisen automaattisen tietojenkäsittelykoneen” käyttöjärjestelmällä. Se on myös esikonfiguroitu ja siihen on esiladattu erityinen ”kameranhallintaohjelmisto”, ja siihen sisältyy lisenssit kahdeksalle kanavalle.
                        Laite on suunniteltu vastaanottamaan ääni- ja videodataa televiestintäliittymän (ja IP-protokollan) kautta enintään kahdeksasta valvontakamerasta (IP-kamerasta). Data voidaan tallentaa sisäiseen kovalevyyn, ulkoiseen muistiin (USB-rajapinnan kautta) tai laite voi lähettää datan televiestintäverkkojen kautta toiseen IP-osoitteeseen (esimerkiksi palvelimelle, vaihteeseen, matkapuhelimeen tai automaattiseen tietojenkäsittelykoneeseen).
                        Laite voidaan liittää monitoriin tai näyttöön ja näppäimistöohjaimeen. Se esitetään tullille käytettäväksi turvallisuus- ja valvontajärjestelmässä.

                        8521 90 00

                        Luokittelu määräytyy yhdistetyn nimikkeistön 1 ja 6 yleisen tulkintasäännön määräysten, XVI jakson 3 huomautuksen, 84 ryhmän 5 E huomautuksen sekä CN-koodien 8521  ja 8521 90 00  nimiketekstien mukaisesti.
                        Objektiivisten ominaisuuksiensa perusteella laite on tarkoitettu toimimaan yhdessä enintään kahdeksan videovalvontakameran kanssa. Kone, joka tallentaa tätä varten kamerasignaaleja ja voi joko lähettää ne toiseen IP-osoitteeseen tai toistaa niitä näytöllä tai monitorilla, suorittaa 84 ryhmän 5 huomautuksen E kohdassa tarkoitetun erityistoiminnon, joka ei ole tietojenkäsittely. (Ks. myös unionin tuomioistuimen tuomio, 17.3.2005, Ikegami Electronics, C-467/03, ECLI:EU:C:2005:182). Sen vuoksi luokittelu nimikkeeseen 8471  automaattiseksi tietojenkäsittelykoneeksi ei tule kyseeseen.
                        Laite on suunniteltu suorittamaan XVI jakson 3 huomautuksessa tarkoitettuja kahta tai useampaa toisiaan täydentävää toimintoa eli nimikkeen 8517  tietojen lähettämistä ja vastaanottamista sekä nimikkeen 8521  videosignaalien tallentamista ja toistoa.
                        Laitteen objektiivisten ominaisuuksien perusteella pääasiallinen toiminto on videosignaalien tallentaminen turva- ja valvontajärjestelmässä. Tietojen lähettäminen ja vastaanottaminen on vain liitännäistoiminto, jonka tarkoituksena on parantaa sen järjestelmän toimintaa, johon laite on asennettu. Sen vuoksi luokittelu nimikkeeseen 8517 ei tule kyseeseen. (Ks. myös unionin tuomioistuimen tuomio, 25.2.2016, G. E. Security, C-143/15, ECLI:EU:C:2016:115, 55–57 kohta).
                        Laite on sen vuoksi luokiteltava CN-koodiin 8521 90 00  muuksi videosignaalien tallennus- tai toistolaitteeksi, myös samaan ulkokuoreen yhdistetyin virittimin.


title: Neuvoston täytäntöönpanoasetus (EU) 2021/538, annettu 26 päivänä maaliskuuta 2021, Libyan tilanteen johdosta määrättävistä rajoittavista toimenpiteistä annetun asetuksen (EU) 2016/44 21 artiklan 2 kohdan täytäntöönpanosta

text:
                  29.3.2021

                  FI

                  Euroopan unionin virallinen lehti

                  L 108/8

         NEUVOSTON TÄYTÄNTÖÖNPANOASETUS (EU) 2021/538,
         annettu 26 päivänä maaliskuuta 2021,
         Libyan tilanteen johdosta määrättävistä rajoittavista toimenpiteistä annetun asetuksen (EU) 2016/44 21 artiklan 2 kohdan täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Libyan tilanteen johdosta määrättävistä rajoittavista toimenpiteistä ja asetuksen (EU) N:o 204/2011 kumoamisesta 18 päivänä tammikuuta 2016 annetun neuvoston asetuksen (EU) 2016/44 (1) ja erityisesti sen 21 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 18 päivänä tammikuuta 2016 asetuksen (EU) 2016/44.

                     (2)

                     Neuvoston suorittaman uudelleentarkastelun perusteella yhtä henkilöä koskeva merkintä olisi poistettava.

                     (3)

                     Asetuksen (EU) 2016/44 liite III olisi näin ollen muutettava tämän mukaisesti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) 2016/44 liite III tämän asetuksen liitteen mukaisesti.

            2 artikla
            Tämä asetus tulee voimaan 3 päivänä huhtikuuta 2021.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä maaliskuuta 2021.

                  Neuvoston puolesta

                  Puheenjohtaja

               A. P. ZACARIAS

            (1)  EUVL L 12, 19.1.2016, s. 1.

            LIITE
            Poistetaan asetuksen (EU) 2016/44 liitteessä III (Luettelo 6 artiklan 2 kohdassa tarkoitetuista luonnollisista henkilöistä, oikeushenkilöistä, yhteisöistä ja elimistä) olevasta A osasta (Henkilöt) merkintä nro 18 (GHWELL, Khalifa).


title: Komission täytäntöönpanoasetus (EU) 2021/540, annettu 26 päivänä maaliskuuta 2021, täytäntöönpanoasetuksen (EU) N:o 809/2014 muuttamisesta tiettyjen ilmoitusvelvoitteiden, eläintukihakemuksiin ja eläimiin liittyvien tukitoimenpiteiden mukaisiin maksupyyntöihin liittyvien paikalla tehtävien tarkastusten sekä yhtenäishakemuksen, tukihakemusten tai maksupyyntöjen jättämisen osalta

text:
                  29.3.2021

                  FI

                  Euroopan unionin virallinen lehti

                  L 108/15

         KOMISSION TÄYTÄNTÖÖNPANOASETUS (EU) 2021/540,
         annettu 26 päivänä maaliskuuta 2021,
         täytäntöönpanoasetuksen (EU) N:o 809/2014 muuttamisesta tiettyjen ilmoitusvelvoitteiden, eläintukihakemuksiin ja eläimiin liittyvien tukitoimenpiteiden mukaisiin maksupyyntöihin liittyvien paikalla tehtävien tarkastusten sekä yhtenäishakemuksen, tukihakemusten tai maksupyyntöjen jättämisen osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 62 artiklan 2 kohdan ensimmäisen alakohdan a ja b alakohdan sekä 78 artiklan ensimmäisen kohdan b ja c alakohdan,
         sekä katsoo seuraavaa:

                     (1)

                     Komission täytäntöönpanoasetuksen (EU) N:o 809/2014 (2) 9 artiklan 3 kohdan mukaisesti jäsenvaltioiden on toimitettava komissiolle viimeistään kunkin vuoden 15 päivänä heinäkuuta kertomus, jossa esitetään vapaaehtoisen tuotantosidonnaisen tuen hallinnoimiseksi ja valvomiseksi edellisen kalenterivuoden osalta toteutetut toimenpiteet. Kokemus on osoittanut, että vaatimus kyseisten toimenpiteiden vuosittaisesta ilmoittamisesta ei enää ole tarpeen nykyisessä yhdennetyssä hallinto- ja valvontajärjestelmässä. Tämä vaatimus olisi järjestelmän yksinkertaistamiseksi poistettava.

                     (2)

                     Kun tehdään monitorointitarkastuksia täytäntöönpanoasetuksen (EU) N:o 809/2014 40 a artiklan mukaisesti, jäsenvaltiot saavat tietoja, jotka voivat viitata mahdolliseen säännösten noudattamatta jättämiseen myös perinteisten paikalla tehtävien tarkastusten kohteena olevien tukijärjestelmien ja tukitoimenpiteiden osalta. Näitä tietoja olisi käytettävä sääntöjen noudattamiseen kannustamiseksi ja tietojen tarkkuuden parantamiseksi hallinnointi- ja valvontajärjestelmässä. Lisäksi tuensaajille olisi annettava mahdollisuus muuttaa yhtenäishakemustaan, tukihakemustaan tai maksupyyntöään epätarkkuuksien korjaamiseksi ja seuraamusten välttämiseksi. Yksinkertaistamisen ja varmuuden lisäämisen vuoksi tämä olisi otettava huomioon täytäntöönpanoasetuksen (EU) N:o 809/2014 11 artiklan 4 kohdassa.

                     (3)

                     Kokemus on osoittanut, että jäsenvaltioille olisi annettava enemmän joustovaraa täytäntöönpanoasetuksen (EU) N:o 809/2014 13 artiklan 1 kohdassa tarkoitettujen yhtenäishakemusten, tukihakemusten tai maksupyyntöjen viimeisten jättöpäivien asettamisessa, jotta voidaan ottaa paremmin huomioon niiden erityisolosuhteet ja erityisesti muuttuvat ilmasto- ja sääolot. Tätä lähestymistapaa olisi sovellettava myös mainitun asetuksen 15 artiklan 2 kohdassa tarkoitettuihin muutosten ilmoittamisen määräpäiviin.

                     (4)

                     Jos jäsenvaltio soveltaa tukihakemuksetonta järjestelmää, tuensaajille olisi ilmoitettava, että tuen laskennassa ja hallinnollisten seuraamusten soveltamisessa olisi otettava huomioon nauta-, lammas- ja vuohieläinten tunnistus- ja rekisteröintijärjestelmän noudattamatta jättäminen kaikkien mahdollisesti tukikelpoisten eläinten osalta. Säännösten noudattamatta jättämistä olisi kuitenkin arvioitava komission delegoidun asetuksen (EU) N:o 640/2014 (3)30 artiklan 4 kohdassa vahvistettujen erityisten sääntöjen ja hallinnollisten seuraamusten määräämisen osalta mainitun asetuksen 31 artiklan mukaisesti.

                     (5)

                     Kun otetaan huomioon, että täytäntöönpanoasetuksen (EU) N:o 809/2014 33 a artiklan 1 kohdassa edellytetyt seurantatarkastukset voivat koskea hyvin pieniä määriä ja aiheuttaa kohtuutonta hallinnollista rasitusta, jäsenvaltioiden olisi voitava rajoittaa kyseisten seurantatarkastusten kohteena olevien viljelijöiden määrää. Tätä varten olisi käytettävä läpinäkyvänä ja syrjimättömänä vertailuarvona asetuksen (EU) N:o 1306/2013 54 artiklan 3 kohdan ensimmäisen alakohdan a alakohdassa säädettyä takaisinperinnän suorittamatta jättämistä koskevaa kynnysarvoa.

                     (6)

                     Kokemus on osoittanut, että täytäntöönpanoasetuksen (EU) N:o 809/2014 40 a artiklan mukaisten monitorointitarkastusten asteittainen käyttöönotto voi kestää yli kaksi vuotta riippuen kyseisen alueen koosta tai prosessin monimutkaisuudesta. Jäsenvaltioille olisi sen vuoksi annettava enemmän aikaa, jotta ne voivat asteittain edetä kohti näiden tarkastusten käyttöönottoa koko alueellaan.

                     (7)

                     Jotta jäsenvaltioita autettaisiin paremmin valmistelemaan monitorointitarkastusten käyttöönottopäätöksiään, tarvitaan lisäaikaa asiaankuuluvien ilmoitusten valmisteluun. Kyseisten ilmoitusten toimittamiselle asetettua määräaikaa olisi sen vuoksi pidennettävä sekä tukikelpoisuusedellytyksiä että täydentäviä ehtoja koskevien tarkastusten osalta.

                     (8)

                     Jotta paikalla tehtävät tarkastukset olisivat tuloksellisia eläimiin liittyvien järjestelmien osalta, on tarpeen varmistaa, että siinä tapauksessa, että jäsenvaltio ei sovella pitoaikaa tai pitoaikaa ei voida vahvistaa etukäteen tai pitoaika alkaa ennen tukihakemuksen tai maksupyynnön jättämistä, kyseiset tarkastukset tehdään sinä aikana, jona eläimestä voidaan maksaa tukea. Lisäksi täytäntöönpanoasetuksen (EU) N:o 809/2014 42 artiklan 1 kohdassa olisi selvennettävä, että tätä velvoitetta sovelletaan tarvittaessa myös sellaisiin paikalla tehtäviin tarkastuksiin, jotka tehdään mainitun asetuksen 35 artiklassa säädetyn tarkastusten määrän lisäyksen seurauksena.

                     (9)

                     Sen vuoksi täytäntöönpanoasetusta (EU) N:o 809/2014 olisi muutettava.

                     (10)

                     Jotta tässä asetuksessa säädetyt säännöt toimisivat mahdollisimman tehokkaasti, sitä olisi sovellettava 1 päivänä tammikuuta 2021 tai sen jälkeen alkavia hakuvuosia ja palkkiokausia koskeviin tukihakemuksiin, maaseudun kehittämistukea koskeviin hakemuksiin ja maksupyyntöihin.

                     (11)

                     Tässä asetuksessa säädetyt toimenpiteet ovat suorien tukien hallintokomitean ja maaseudun kehittämiskomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan täytäntöönpanoasetus (EU) N:o 809/2014 seuraavasti:

                        1)

                        Poistetaan 9 artiklan 3 kohta.

                        2)

                        Korvataan 11 artiklan 4 kohdan ensimmäisen alakohdan toinen ja kolmas virke seuraavasti:
                        ”Tulokset on annettava tuensaajille tiedoksi hyvissä ajoin, jotta tuensaajia voidaan tukea tukikelpoisuusperusteiden, sitoumusten ja muiden velvoitteiden täyttämisessä. Jäsenvaltiot voivat käyttää 40 a artiklan 1 kohdan ensimmäisen alakohdan d alakohdassa tarkoitettuja lohkotason alustavia tuloksia tietoina, jotka ovat merkityksellisiä esitarkastuksissa sellaisten tukijärjestelmien ja tukitoimenpiteiden osalta, joihin ei sovelleta monitorointitarkastuksia. Jos jäsenvaltio päättää tehdä niin, 40 a artiklan 4 kohtaa ei sovelleta tietoihin, jotka annetaan tuensaajille tiedoksi esitarkastusten yhteydessä.”

                        3)

                        Poistetaan 13 artiklan 1 kohdan ensimmäisen alakohdan toinen ja kolmas virke.

                        4)

                        Muutetaan 15 artiklan 2 kohta seuraavasti:

                                    a)

                                    Korvataan ensimmäinen alakohta seuraavasti:
                                    ”Edellä olevan 1 kohdan mukaisesti tehdyistä muutoksista on ilmoitettava toimivaltaiselle viranomaiselle jäsenvaltion vahvistamaan määräpäivään mennessä.”

                                    b)

                                    Poistetaan toisen alakohdan ensimmäinen virke.

                        5)

                        Korvataan 21 artiklan 4 kohdan kolmannen alakohdan b alakohta seuraavasti:

                                    ”b)

                                    tuensaaja tietää, että mahdollisesti tukikelpoisia eläimiä, joista havaitaan, ettei niitä ole asianmukaisesti tunnistettu tai rekisteröity eläinten tunnistus- ja rekisteröintijärjestelmässä, pidetään delegoidun asetuksen (EU) N:o 640/2014 31 artiklan mukaisina ei-määritettyinä eläiminä, jollei niihin sovelleta kyseisen asetuksen 30 artiklan 4 kohdassa vahvistettuja erityissääntöjä.”

                        6)

                        Lisätään 33 a artiklan 1 kohtaan alakohta seuraavasti:
                        ”Jäsenvaltiot voivat päättää jättää näiden paikalla tehtävien seurantatarkastusten ulkopuolelle tuensaajat, joiden alennettu hallinnollinen seuraamus vastaisi määriä, joiden osalta jäsenvaltiot voivat päättää jättää takaisinperinnän suorittamatta asetuksen (EU) N:o 1306/2013 54 artiklan 3 kohdan ensimmäisen alakohdan a alakohdan mukaisesti.”

                        7)

                        Korvataan 40 a artiklan 3 kohdan toinen alakohta seuraavasti:
                        ”Toimivaltainen viranomainen voi päättää soveltaa monitorointitarkastuksia tukijärjestelmän tai tukitoimenpiteen tuensaajiin objektiivisin ja syrjimättömin perustein valituilla alueilla. Toimivaltaisen viranomaisen on laajennettava näitä alueita huomattavasti kunakin peräkkäisenä vuonna.”

                        8)

                        Korvataan 40 b artikla seuraavasti:

                           ”40 b artikla
                           Ilmoitukset
                           Jäsenvaltioiden on ilmoitettava komissiolle viimeistään kunkin kalenterivuoden 1 päivänä helmikuuta päätöksestään siirtyä monitorointitarkastuksiin kyseisenä kalenterivuonna ja mainittava kaikki tukijärjestelmät tai toimenpiteet taikka toimityypit sekä kaikki alueet, jotka ovat monitorointitarkastusten kohteena.
                           Komissio antaa viimeistään kunkin kalenterivuoden 1 päivänä marraskuuta käyttöön ilmoitusmallin, jossa määritellään kaikki ilmoitukseen sisällytettävät tiedot.”

                        9)

                        Korvataan 42 artiklan 1 kohdan toinen alakohta seuraavasti:
                        ”Jos jäsenvaltio on määritellyt 21 artiklan 1 kohdan d alakohdan mukaisen ajanjakson, vähintään 50 prosenttia 32, 33 ja 35 artiklassa säädetystä paikalla tehtävien tarkastusten vähimmäismäärästä on jaettava kyseisen eläintukijärjestelmän tai eläimiin liittyvän tukiohjelman osalta koko tuolle ajanjaksolle. Jos pitoaikaa ei sovelleta, pitoaikaa ei voida vahvistaa etukäteen tai pitoaika alkaa ennen tukihakemuksen tai maksupyynnön jättämistä, kaikki 32, 33 ja 35 artiklassa tarkoitetut paikalla tehtävät tarkastukset hajautetaan sille ajanjaksolle, jonka aikana eläimestä voidaan maksaa tukea.”

                        10)

                        Korvataan 70 b artikla seuraavasti:

                           ”70 b artikla
                           Ilmoitukset
                           Jäsenvaltioiden on ilmoitettava komissiolle viimeistään sen kalenterivuoden 1 päivänä helmikuuta, jona ne alkavat tehdä monitorointitarkastuksia, päätöksestään siirtyä monitorointitarkastuksiin 70 a artiklan mukaisesti.”

            2 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivänä tammikuuta 2021 tai sen jälkeen alkavia hakuvuosia ja palkkiokausia koskeviin tukihakemuksiin, maaseudun kehittämistukea koskeviin hakemuksiin ja maksupyyntöihin.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä maaliskuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 347, 20.12.2013, s. 549.

            (2)  Komission täytäntöönpanoasetus (EU) N:o 809/2014, annettu 17 päivänä heinäkuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta (EUVL L 227, 31.7.2014, s. 69).

            (3)  Komission delegoitu asetus (EU) N:o 640/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1306/2013 täydentämisestä yhdennetyn hallinto- ja valvontajärjestelmän sekä suoriin tukiin, maaseudun kehittämistukeen ja täydentäviin ehtoihin sovellettavien maksujen epäämis- ja perumisedellytysten sekä hallinnollisten seuraamusten osalta (EUVL L 181, 20.6.2014, s. 48).